በጠቅላይ ሚኒስትር ኃይለማሪያም የሚመራ ከፍተኛ ልዑክ ወደ ቻይና አቀና
በጠቅላይ ሚኒስትር ኃይለማሪያም ደሳለኝ የሚመራ ከፍተኛ ልዑክ ቻይና ከጃፓን ቅኝ አገዛዝ ነጻ የወጣችበትንና የሁለተኛውን የዓለም ጦርነት ፍጻሜ ለመዘከር ባዘጋጀችው ፕሮግራም ላይ ለመታደም ዛሬ ወደ ቤጂንግ አመራ።ከፍተኛ የመንግስት ባለስልጣናትና የንግዱን ማህበረሰብ አባላት የያዘው ልዑክ በቆይታው ከቻይና ባለሃብቶች ጋር እንደሚመክርና የሁለትዮሽ ውይይቶችም እንደሚያካሂድ ይጠበቃል።የቻይና መንግሥት እንደ አውሮፓዊያን አቆጣጠር መስከረም 3 ቀን የአገሪቱ ብሔራዊ ቀን ሆኖ እንዲከበር ባሳለፈው ውሳኔ መሠረት አገሪቱ ለመጀመሪያ ጊዜ ይህን የነጻነት ቀኗን ከነሐሴ 28 እስከ ነሐሴ 30 ቀን 2007 ዓ.ም በተለያዩ መርሃ ግብሮች ታከብራለች።“ቻይና የጃፓንን ወረራ ለመከላከል ያደረገችው ጦርነትና የዓለም ጸረ ፋሽስት ጦርነት ድል መታሰቢያ ቀን 70ኛ ዓመት” የበዓሉ ይፋዊ መጠሪያ ሆኗል።እንደ አውሮጳውያን አቆጣጠር በ1945 ነበር የሁለተኛው የዓለም ጦርነት ፍጻሜውን ያገኘው ቻይናም እንዲሁ ነጻ አገር የሆነችው።ጠቅላይ ሚኒስትር ኃይለማርያም ደሳለኝን ጨምሮ የተለያዩ አገራት ርዕሳነ መንግሥታት በበዓሉ ላይ እንዲታደሙ ጥሪ ቀርቦላቸዋል።በዚሁ መሠረትም የሩሲያው ፕሬዚዳንት ቭላድሚር ፑቲንና የደቡብ አፍሪካው ጃኮብ ዙማን ጨምሮ የ30 አገራት መሪዎች በበዓሉ ላይ እንደሚታደሙ ይጠበቃል።ከ19 አገራት የተውጣጡ የመንግስት ተወካዮችና የተባበሩት መንግስታት ዋና ጸሃፊ ባንኪ ሙንን ጨምሮ 10 የዓለም ዓቀፍ ተቋማት ኃላፊዎች በበዓሉ ላይ እንደሚታደሙ የቻይና መንግስት አስታውቋል።የቀድሞው የእንግሊዝ ጠቅላይ ሚኒስትር ቶኒ ብሌየርና የጀርመን መራሄ መንግሥት የነበሩት ጌራርድ ሽሩደርን ያካተተ ስድስት የቀድሞ ፖለቲከኞችም የበዓሉ ታዳሚ ለመሆን ማረጋገጫ ሰጥተዋል።በዓሉንም ለመዘገብ ከአገር ውስጥና ከተለያዩ አገራት የተውጣጡ 3 ሺህ 500 ጋዜጠኞችም የፕሮግራሙ ታዳሚዎች እንደሚሆኑ ይጠበቃል።በበዓሉ በዓይነቱ ለየት ያለ ግዙፍ ወታደራዊ ትርዒት እንደሚኖር የቻይና መንግሥት መግለጫ ያመለከተ ሲሆን የሩሲያ ወታደሮችን ጨምሮ የተለያዩ አገራት ሠራዊቶች የወታደራዊ ትርኢቱ ተሳታፊ እንደሚሆኑ ይጠበቃል።ባለፈው ዓመት ቻይና በዓሉን ለመጀመሪያ ጊዜ ስታከብር ጂን ፒንግ፣ ሰባት የፖሊት ቢሮ ቋሚ  ኮሚቴ አባላት፣ ዘማቾች፣ ተማሪዎችና የጦር ኃይሉ ከጃፓን ጋር የተካሄደውን ጦርነት ለማሰብ ከተቋቋመው ሙዚየም ፊት ለፊት በሚገኘው የሉጎው ድልድይ በዓሉን ታድመው ነበር።